**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**О ПРЕДЛОГУ ПРОГРАМА УНАПРЕЂЕЊА УПРАВЉАЊА ЈАВНИМ ПОЛИТИКАМА И РЕГУЛАТОРНОМ РЕФОРМОМ СА АКЦИОНИМ ПЛАНОМ ЗА ПЕРИОД 2021-2025. ГОДИНЕ**

Јавна расправа о Предлогу програма унапређења управљања јавним политикама и регулаторном реформом са акционим планом за период 2021-2025. године (у даљем тексту: Предлог програма), почела је усвајањем Закључка о одређивању Програма јавне расправе о Предлогу програма унапређења управљања јавним политикама и регулаторном реформом са акционим планом за период 2021-2025. године, број: 011/7226/2021, на седници Одбора за правни систем и државне органе, одржаној 25. августа 2021. године. Јавна расправа у складу са наведеним програмом, спроведена је **од 27. августа до 15. септембра 2021. године.**

Одмах након спровођења јавне расправе, Републички секретаријат за јавне политике је објавио обавештење о јавној расправи на својој интернет страници ([www.rsjp.gov.rs](http://www.rsjp.gov.rs)), као и на страници Е-управа ([www.javnrasprave.euprava.gov.rs](http://www.javnerasprave.euprava.gov.rs)). С обзиром на тренутну здравствену ситуацију у земљи тј. пандемију узроковану вирусом Ковид-19, јавна расправа је углавном спровођена у форми достављања писаних коментара. Поред тога, **одржана је „online” дискусија 10. септембра 2021. године**, на којој су анализиране мере и активности Предлога програма, односно Акционог плана.

Примедбе, сугестије и коментаре на Предлог програма – укључујући и писане коментаре и „online” дискусију доставили су: Генерални секретаријат Владе, Министарство финансија, Министарство државне управе и локалне самоуправе, Министарство за људска и мањинска права и друштвени дијалог, Канцеларија за информационе технологије и електронску управу, Стална конференција градова и општина, Центар за европске политике, Београдска отворена школа, Неформална мрежа евалуатора Србије, Мрежа академске солидарности и ангажованости

У наставку извештаја, представљамо свеобухватну табелу са примедбама, сугестијама и коментарима који су достављени у току трајања јавне расправе и одговорима Републичког секретаријата за јавне политике.

|  | **Учесник у јавној расправи** | **Примедба/сугестија/коментар** |  | **Датум и начин достављања**  **коментара** | **Одговор** |
| --- | --- | --- | --- | --- | --- |
| 1. | Генерални секретаријат Владе | 1. У Акционом плану у оквиру мере: 1.1.Успостављање система за праћење промене броја важећих прописа на годишњем нивоу по областима и праћење доношења подзаконских аката у складу са прописаним роковима за њихово доношење, **потребно је додати активност која се односи на јачање капацитета Генералног секретаријата Владе**  2. У Акционом плану у оквиру мере: 4.1. Успостављање и спровођење адекватних механизама контроле квалитета консултација и јавних расправа и ефикасности и коришћења портала за електронске консултације, **потребно је додати Генерални секретаријат Владе као партнера у спровођењу активности**: Успостављање система за спровођење и праћења квалитета консултација и јавних расправа (е-Консултације)  3. У акционом плану у оквиру мере: 4.1. Успостављање и спровођење адекватних механизама контроле квалитета консултација и јавних расправа и ефикасности и коришћења портала за електронске консултације, **потребно је навести Генерални секретаријат Владе као носиоца активности:** Израда Извештаја о спровођењу консултативног процеса преко портала е-Консултације у периоду од 2021-2022, узимајући у обзир да ће Извештај о спровођењу консултативног процеса бити саставни део Извештаја о спровођењу годишњег плана рада Владе. Такође, **рок за почетак спровођења ове активности је потребно померити** на први квартал 2023. године. |  | Online састанак одржан 20.08.2021. године | Све примедбе су **прихваћене.** |
| 2. | Министарство државне управе и локалне самоуправе (МДУЛС) | 1. У акционом плану у оквиру Meре 2.1: Организационо успостављање унутрашњих јединица за планска документа и подршку управљању (УЈПД) **МДУЛС треба брисати као носиоца мере и као носиоца активности**:  Израда Нацрта смерница за успостављање УЈПД на основу Уредбе о начелима за унутрашње уређење и систематизацију радних места у министарствима, посебним организацијама и службама Владе ради стандардизације описа делокруга, назива радних места, као и описа послова радних места и потребних компетенција запослених у УЈПД  Израда финалног предлога Смерница за успостављање УЈПД ради стандардизације описа делокруга, назива радних места, као и описа послова радних места и потребних компетенција запослених у УЈПД   2. У оквиру Meре 2.3: Увођење системског приступа у управљању подацима и обезбеђивање информационе основе за рад УЈПД и ефективнији систем финансијског управљања и контроле **МДУЛС треба брисати и као носиоца активности:** Фокус групе са запосленима у изабраном ОДУ. |  | Online састанак одржан 20.08.2021. године | Све примедбе су **прихваћене.** |
| 3. | Министарство за људска и мањинска права и друштвени дијалог | 1. У акционом плану у оквиру Meре 4.2**:** Јачање капацитета цивилног друштва за учешће у доношењу прописа и планских докумената **као циљане вредности показатеља**: Број ресора у чијој надлежности су биле теме обухваћене друштвеним дијалогом у току календарске године треба навести: у 2021. години 10, у 2022. години 12, у 2023 години 14, у 2024. години 16 и у 2025. години 18.  2. У акционом плану у оквиру Meре 4.2**:** Јачање капацитета цивилног друштва за учешће у доношењу прописа и планских докумената **као циљане вредности показатеља:**  Бројпредставника ОЦД који су похађали обуке у току календарске године треба навести: у 2021. години 30, у 2022. години 45, у 2023 години 50, у 2024. години 60 и у 2025. години 60. |  | Достављено електронском поштом | Све примедбе су **прихваћене.** |
| 4. | Канцеларија за информационе технологије и електронску управу | 1. У Акционом плану у оквиру Мере 4.1**:** Успостављање и спровођење адекватних механизама контроле квалитета консултација и јавних расправа и ефикасности и коришћења портала за електронске консултације, активност: Усвајање упутства за коришћење портала е-Консултације **треба преименовати** тако да гласи:  Израда посебног техничког упутства о начину коришћења Портала е-Консултације и достављање државним органима |  | Online састанак одржан 20.08.2021. године | Примедба је **прихваћена.** |
| 5. | Министарство финансија | 1. У Акционом плану у оквиру Мере 2.2**:** Унапређење вештина руководилаца и државних службеника за припрему, праћење спровођења и извештавање о спровођењу планских документа и ефективнији систем финансијског управљања и контроле, активности: Анализа потребних компетенција запослених у УЈПД; Израда програма обука за руководиоце и државне службенике за управљање подацима (прикупљање, чување, аналитичку обраду и размену) и Спровођење минимум 2 обуке за руководиоце и државне службенике за управљање подацима (прикупљање, чување, аналитичку обраду и размену) сваке године, у складу са годишњим програмом обука су садржане у Акционом плану за спровођење Стратегије реформе јавне управе за период 2021-2030, па треба размотрити да ли је неопходно навести их и у Програму.  2. У Акционом плану у оквиру Мере 2.2**:** Унапређење вештина руководилаца и државних службеника за припрему, праћење спровођења и извештавање о спровођењу планских документа и ефективнији систем финансијског управљања и контроле, у називу активности: Анализа потребних компетенција запослених у УЈПД, потребно је додати „са препорукама“. |  | Састанак одржан 03.09.2021. године | 1. У оквиру мере 6.2. Стратегије реформе јавне управе, активност 1. Спровођење пилот пројекта са фокусом на унапређење управљања учинком, испитивање и утврђивање адекватног механизма за прикупљање и обраду релевантних података за мерење и извештавање о учинку, односно утврђивања потребних капацитета и описа послова за ове задатке у одабраном броју органа јавне управе односи се на управљање учинком, док се активност у Програму односи ефекте и резултате јавних политика. Како су ове активности комплементарне, примедба је прихваћена тако што је након назива активности додато: (спроводиће се комплементарно са активностима предвиђеним Акционим планом за спровођење СРЈУ 2021-2030)  2. Примедба је прихваћена. |
| 6. | Мрежа академске солидарности и ангажованости | 1. Код Мере 2.3. имамо предлог да се нагласи могућност размене и доступности података које прикупља ОДУ са научно-истраживачком заједницом  2.Код мере 2.4. није у потпуности јасно у тексту, да ли ће процес расписивања конкурса, одабира  тимова за истраживање, реализација истраживања, креирање нове јавне политике или кориговање постојеће, као и мерење ефеката тј. делотворности таквог приступа трајати од 2022 - 2025, или је нека друга динамика у питању.  3.Када је у питању обука државних службеника, из текста Програма, НАЈУ се види као најрелевантнија институција за спровођење обука. Да ли је и овде могуће укључити научно-истраживачку заједницу кроз још један облик сарадње, тако што би се осмислили и организовали кратки програми студија на основу Правилника о организацији, спровођењу, издавању сертификата и поступку вођења евиденције за кратке програме студија (Сл. Гласник РС бр.32/2019)?  4.Код мере 2.5. говори се о Групи за иновације у јавним политикама, наш предлог је да се јасније и прецизније виде надлежности ове групе, као и могућност да се чланови научно-истраживачке  заједнице укључе у рад исте. У тексту се уопштено говори о предностима иновативног приступа при креирању јавних политика, као и могућностима да се укључе заинтересоване стране, али се не види конкретно, како то може изгледати кроз рад наведене Групе за иновације.  5.Сматрамо да се укључивање научно-истраживачке заједнице у процес креирања јавних политика може обавити/представити на више начина, не само кроз процес истраживања и достављања података, већ и кроз бројне друге механизме сарадње: од умрежавања, учествовања у иновативним решењима и поступцима креирања јавних политика - до дизајнирања и спровођења различитих врста обука и припреме публикација тј. учила која се могу користити за едукацију државних службеника. У тексту Програма то није најпрецизније назначено, а чини нам се да је важно. |  | Достављено електронском поштом | Примедба 1: Процес отварања података које ОДУ прикупљају у свом раду за стручну и ширу јавност предмет је Стратегије реформе јавне управе за период од 2021. до 2023. године (посебан циљ 6. Одговорност и транспарентност) и, посебно, Програма развоја електронске управе за период од 2020. до 2022. који врло детаљно планира активности на унапређењу стања у овој области, не само за научну заједницу него за све екстерне кориснике.    Примедба 2: Динамика подразумева све фазе спровођења истраживања, укључујући и евалуацију. Имајући у виду да ће наредни АПСПВ бити донет за период 2022-2026, показатељ ће бити ревидиран у складу са новим АПСПВ.    Примедба 3: Национална академија је централна институција система стручног усавршавања у јавној управи Републике Србије, те је, у складу са наведеним одређена као институција која спроводи активности везане за обуке државних службеника. Предавачи на обукама могу да буду сви они који се акредитују. Овај програм не ограничава могућност спровођења обука у институцијама ван система државне управе, али је због једноставнијег планирања и буџетирања активности и праћења спровођења концентрисан на обуке које се пружају унутар НАЈУ.    Примедба 4: Делокруг рада Групе за иновације у јавним политикама прописан је чланом 12. Правилника о унутрашњем уређењу и систематизацији радних места у Републичком секретаријату за јавне политике, и овај акт је јавно доступан на интернет страници РСЈП. Група своје активности спроводи, између осталог, креирањем и спровођењем пилот пројеката. Група укључује у свој рад представнике академске заједнице, по потреби и у зависности од теме, кроз формалне и неформалне облике сарадње.  Примедба 5: У погледу сарадње ОДУ и НИЗ у области едукације, текст је допуњен у оквиру мере 2.2. која се унапређењем вештина руководилаца и државних службеника. У погледу умрежавања, оно је предвиђено мером 2.4. али је додатно потцртан значај умрежавања за сарадњу. |
| 7. | Неформална мрежа евалуатора Србије | 1. Код Посебног циља 1 и Мере 1.2. потребна је већа прецизност у формулацији неких активности, па тако, на пример, на страни 26: Један део финансирања спровођења еx-пост анализа може бити обезбеђен кроз средства која додељује Фонд за науку. Значи, питање је која средства, на који начин, којим је то прописом уређено.  2. Како би се унапредили капацитети ОДУ за спровођење еx пост анализе, предвиђене су обуке које изводи НАЈУ. Да ли се овим Програмом могу предвидети могућности да те обуке спроводе и неке друге организације и институције и да њихови програми тј. сертификати буду уважени/прихваћени, дакле, мислимо на програме обуке које би спроводиле високо образовне/академске институције, али и невладине организације, међународне организације итд.  ƒ  3. На страни 27 говори се о плану организовања годишњих догађаја/конференција и такође постоји нејасна формулација “Конференција може бити организована на националном нивоу” … Дакле, да ли се то изражава само опционо или је потребно да формулација буде категоричка… Од 2022. године и даље организује се годишња конференција на националном нивоу са међународним учешћем…. Непотребно је у тексту оставити начин одржавања конференције - уживо или онлине…Такође, код дела који говори о унапређењу сајта РСЈП, мислимо да формулација може бити уопштенија и садржати одреднице које говоре о доступности и транспарентности свих материјала на званичним сајтовима релевантних ОДУ и пратећих тела и агенција/секретаријата.  4. Мера 2.1. - подразумева увођење нових организационих јединица у ОДУ, па овде постављамо питање колико су узети у обзир потенцијални ризици у смислу пружања отпора мењању организационе структуре ОДУ, које су већ довољно сложене, а између осталог поседују организационе јединице сличног профила и надлежности.  5. Код Мере 2.2., Мере 2.3. можда нагласити могућност да се наведене активности везане за унапређење вештина и знања државних службеника за управљање подацима, мапирање података, израда апликације, стандарда и тсл. укључи академска заједница, тј. научно-истраживачки институти и јединице.  6. Код Мере 2.4. појаснити како се дошло до три истраживачка задатка и да ли читав процес од конкурса до креирања и тестирања нове јавне политике траје од 2022 до 2025.  7. Мера 2.5. је изузетно важна и за сваку похвалу. У делу где се говори о обукама државних службеника, можда прецизирати ко су све потенцијални реализатори обука, дакле, претпостављамо да се не мора односити само на НАЈУ. |  | Достављено електронском поштом | Примедба 1. је прихваћена. Реченица на коју се односи примедба је брисана из текста Предлога програма.  Примедба 2: Национална академија је централна институција система стручног усавршавања у јавној управи Републике Србије, те је, у складу са наведеним одређена као институција која спроводи активности везане за обуке државних службеника. Предавачи на обукама могу да буду сви они који се акредитују. Овај програм не одређује валидност сертификата нити ограничава могућност спровођења обука у институцијама ван система државне управе, али је због једноставнијег планирања и буџетирања активности и праћења спровођења концентрисан на обуке које се пружају унутар НАЈУ.  Примедба 3: Изменићемо у Програму тако да буде јасније.  Примедба: 4 Потенцијални ризици за спровођење ове мере су анализирани и узети у обзир пре доношења Уредбе о начелима за унутрашње уређење и систематизацију радних места у министарствима, посебним организацијама и службама Владе.    Примедба 5: Исти одговор као за другу примедбу.  Примедба 6: Број истраживачких задатака одређен је узимајући у обзир капацитете и ресурсе који стоје на располагању.  Примедба 7: Исти одговор као за другу примедбу. |
| 8. | Центар за европске политике | 1. У циљу бољег увида јавности у рад Владе, ЗПС прописује да Влада и министарства припреме и објављују извештаје о праћењу спровођења планских докумената. Интернет страница Владе РС унапређена је у октобру 2018. године, али још не пружа једноставан приступ свим документима. ГПРВ и извештај о његовом спровођењу јавно су доступни на сајту Владе РС. (стр. 18 предлога Програма).  Коментар:  - Фуснота број 51, којом се завршава наведени текст, упућује на сајт Владе Србије где је објављен само План рада Владе Републике Србије и то за 2019. годину, што не поткрепљује наведену тврдњу о јавној доступности ових планова и извештаја. Такође, у моменту одржавања јавне расправе, последњи објављени извештај о спровођењу ГПРВ био је за 2019. годину. Самим тим, а и према налазима другог WеБЕР ПАР Монитор извештаја за Србију, за период 2019/2020. година, извештавање о раду Владе још увек је недовољно транспарентно, нередовно, и не постоји јединствени приступ у објављивању ових докумената (на јединственој онлајн локацији).  - С тим у вези, препорука ПАР Монитора је да би извештаји о спровођењу ГПРВ требало редовно да се објављују на званичној интернет страници Владе, да буду лако видљиви и доступни са почетне странице. С обзиром да оваква препорука не изискује додатне трошкове или диспропорционалне напоре, **предлажемо да се у поменутом делу текста изврши адекватна корекција и у Акционом плану, у оквиру Мере 3.4, уврсти краткорочна активност успостављање систематичног, правовременог и транспарентног објављивања ГПРВ и извештаја о спровођењу**.  2. Званични извештаји су превише обимни, са доста детаља, при чему су писани административним језиком који није увек разумљив широј јавности. Како би се ова препрека пребродила, у плану је надоградња ЈИС са тзв. он-лине инструментом за праћење (ОМТ) који на једноставан и транспарентан начин, коришћењем инфо графика треба грађанима и привреди да омогући приказ резултата јавних политика које се спроводе како на нивоу области планирања, тако и на нивоу целе Владе РС. (стр. 18 предлога Програма).  Посебан циљ 3, Мера 3.4, Активност 7 - Надоградња ЈИС-а са онлајн инструментом за праћење (ОМТ) у сврхе лако доступног, уједначеног и прегледног електронског извештавања јавности о постигнутим резултатима спровођења политика (стр. 21 Акционог плана)  Коментар:  - Оваква анализа стања, и предлог активности у смислу повећања разумљивости, односно корисности извештаја о планским документима Владе за грађане, у складу је са налазима ПАР Монитора 2019/2020 за Србију. Препоруке ПАР Монитора у овом погледу су: Годишње извештавање о ГПРВ би требало да укључује описе достигнућа Владе у целини, који су прилагођени грађанима, поред или уместо извештавања према постојећој структури ГПРВ-а, као и да укључује процену постигнутих резултата у различитим областима политике у извештајном периоду, укључујући релевантне информације о хоризонталним политикама као што су: родно интегрисање, животна средина и одрживи развој, али без ограничавања искључиво на њих. Самим тим, активност интеграције ЈИС система са ОМТ инструментом у циљу лакше разумљивости и пријемчивости и фокусираности на резултате, не само ГПРВ, већ и других извештаја у линији је са овим препорукама. Међутим, **било би корисно размотрити и додатну активност, у оквиру Мере 3.4, која би још детаљније обухватила срж ове препоруке, односно прилагођавање структуре самих извештаја, како би омогућили лакши и кориснији увид грађана, односно свих заинтересованих.**  3. Иако је доношењем ЗПС начињен помак ка интегрисању консултација са заинтересованим странама у систем припреме докумената јавних политика и прописа, у пракси се и даље заинтересоване стране и циљне групе укључују тек последњим фазама припреме докумената јавних политика и прописа (стр. 18-19 предлога Програма)  Коментар:  - Оваква анализа стања у складу је са налазима ПАР Монитора 2019/2020 за Србију. Конкретније, за само један од 39 анализираних прописа и докумената јавних политика, који су били предмет консултација или јавних расправа у посматраном периоду (прописи, стратегије, акциони планови усвојени у другој половини 2019. године), спроведене су ране консултације. За преостале анализиране прописе и документе јавних политика усвојене у истом периоду, њих 66, консултације или јавне расправе нису ни одржане. Додатно, пракса објављивања извештаја о спроведеним јавним консултацијама и јавним расправама је делимична, и они се објављују у 70% случајева (исти посматрани период), а у већини случајева извештаји не наводе појединачно, нити детаљно образлажу њихово прихватање или одбијање. С тим у вези, ПАР Монитор 2019/2020 за Србију даје низ препорука од којих би поједине могле да нађу место у Акционом плану, Посебан циљ 4, Мере 4.1 и 4.2.  Конкретно, препорука - **требало би практиковати вођење и ажурирање евиденције организација цивилног друштва и појединаца који су раније учествовали у консултацијама и јавним расправама, тиме осигуравајући континуитет позивања већ ангажованих и заинтересованих организација и појединаца, може се размотрити у циљу дефинисање нове или прилагођавања постојећих активности у оквиру Мере 4.1.**  4. Препорука - потребно је размотрити додатне консултације у важним питањима за цивилно друштво и јавност, нарочито када је процес консултација резултирао као нерешен или споран. Оваква пракса може повећати поверење у процес и, коначно, квалитет усвојених решења, **може се размотрити као додатни аспект активности обука за ОДУ, и друштвеног дијалога, предвиђених Мером 4.2.**  5. Препорука - Влада треба да уведе законску обавезу да надлежни орган државне управе осигурава квалитет поступака који се односе на учешће јавности у изради докумената јавних политика и прописа. **Прописивање јасне законске обавезе одређеног органа државне управе (по могућству РСЈП) за спровођење контроле квалитета, са конкретним овлашћењима и поступцима (нпр. у виду давања посебног мишљења на квалитет консултација), може се размотрити као додатна активност,** будући да је Мером 4.1, активност 4, дефинисано само успостављање система за праћење квалитета консултација и јавних расправа путем портала е-Консултација током 2021. године.  6. Препорука - Релевантне Владине институције (углавном Генерални секретаријат владе, Министарство за људска и мањинска права и друштвени дијалог – Сектор за сарадњу са цивилним друштвом, и Републички секретаријат за јавне политике) **треба да организују састанке и радионице са организацијама цивилног друштва широм Србије (онлајн и уживо), у циљу ширења информација о могућностима за допринос/учешће у процесима креирања јавних политика и прописа на националном нивоу.** Широко ангажовање са ОЦД помогло би разјашњавању очекивања јавности у вези са консултацијама и јавним расправама, нарочито у светлу портала еКонсултације, који је тренутно у процесу покретања, као и повећаном интересу и броју актера цивилног друштва који активно доприносе јавним консултацијама, **могуће је интегрисати као додатни аспект активности обука за ОДУ, и друштвеног дијалога, предвиђених Мером 4.2.**  7. Посебан циљ 4: Повећање степена учешћа цивилног друштва, привреде и других заинтересованих страна у раним фазама припреме јавних политика и прописа и праћењу њихових ефеката. (стр. 23 предлога Програма)  Коментар:  - У циљу што је могуће прецизнијег мерења остваривања овог циља, предлог је да се **три показатеља**, који су дефинисани као удео усвојених, односно донетих ДЈП, односно закона, односно уредби током чије припреме је спроведен консултативни процес у складу са ЗПС, **додатно појасне како би било јасно да се ради о потреби спровођења консултација на нацрте у раној и каснијим фазама, односно спровођења јавних расправа на предлоге.** Наведена измена не мора нужно бити изведена у формулацијама показатеља, већ у њиховим пасошима, у делу методологије израчунавања.  8. Обавеза спровођења консултација за документе јавних политика и прописе прописана је чланом 34. и 41. Закона о планском систему РС, респективно. Ова мера ће бити усмерена ка праћењу коришћење портала е-Консултације као јединственог места за спровођење консултација за сва документа јавних политика и прописа и евентуалном унапређењу Портала. Поред наведеног приступиће се прецизирању обавезе спровођења консултација за прописе како би органи могли боље да планирају своје нормативне активности (стр. 36 предлога Програма)  Посебан циљ 4, Мера 4.1, Активност 1 - Преиспитивање обухвата прописа и ДЈП за које потребно спровести консултације (стр. 23 Акциони план)  Коментар:  - Текст програма наводи потребу прецизирања обавезе спровођења консултација за прописе, а наведена активност говори о преиспитивање овог обухвата за прописе и документе јавних политика. Међутим, није прецизирано у довољној мери какав је планирани резултат таквог преиспитивања/прецизирања. У циљу адекватног спровођења консултација, треба размотрити додатна појашњења која би указала на који начин наведена активност доприноси унапређењу консултативног процеса, односно да више прописа и докумената буде подвргнуто консултацијама. Поред тога, у постојећем правном основу – нарочито у Пословнику о раду Владе – већ је недовољно прецизна одредба о томе који прописи подлежу обавези одржавања јавне расправе, као другог кључног консултативног поступка у позитивном праву. Како би портал е-консултације у потпуности остварио своју сврху, требало би и поступак јавне расправе укључити у активности у оквиру мере 4.1, како би се у потпуности прецизирало који прописи подлежу тој обавези.  9. Посебан циљ 3 - Ефективна координација јавних политика, у потпуности превиђа и пропушта да на било који начин обради једну од кључних тема у систему координације јавних политика, а која се односи на координацију између институција које чине центар владе. Такође, документ не обухвата и питања координације у контексту одлучивања на седницама Владе, вођење ових седница, као и комуницирање усвојених одлука.  Стога сматрамо да би документ био унапређен уколико би се укључиле мере и активности које би подржале спровођење препорука СИГМА и Европске комисије у вези са овим питањима.  У том контексту предлажемо увођење мере увођењу институционализованог механизма за координацију и редовне консултације између свих институција које чине центар владе, а према функцијама ЦоГ, у Србији то су: Генерални секретаријат Владе, Републички секретаријат за јавне политике, Републички секретаријат за законодавство, Министарство финансија, Министарство европских интеграција, као и Канцеларија за медије.  10.Такође предлажемо да се уведе мера или активност која би преиспитала однос мишљења која дају институције при центру Владе и мишљења осталих органа у процедури међуминистарских консултација. Као што је и Европска комисија навела з свом извештају из 2020. године, мишљења РСЈП (као и осталих органа) нису обавезујућа за обрађиваче нових предлога јавних политика. То значи да је коментаре и мишљења која треба да обезбеде задовољење основних стандарда квалитета у документима јавне политике и прописима подједнако лако занемарити као и мишљења било којег органа са секторском надлежношћу. На тај начин се доводи у питање снага механизама контроле квалитета у систему креирања јавних политика, те би правних оквиром требало „ојачати“ ова мишљења тако што би она могла да ефективно спрече да материјали који нису одговорили на стандарде квалитета у процесу креирања јавних политика буду прослеђени Влади на одлучивање.  11. Такође, предлажемо да се размотре и релевантне препоруке ПАР Монитора 2019/2020 за Србију, и циљу разматрања проширивања постојећих, или увођења нових мера у оквиру Посебног циља 3:  о Влада треба редовно да објављује тачке дневног реда и записнике са сваке седнице. И док је пожељно да се дневни ред објављује пре сваке седнице, записнике треба објављивати благовремено, у року од недељу дана.  о Саопштења за јавност треба да се објављују заједно са другим материјалима, тако да је све информације са појединачне седнице могуће пронаћи и приступити им на јединственој локацији.  о Структуру и изглед информација о седницама треба изменити ради лакшег приступа. Иако су ове информације доступне путем банера на почетној страници, треба побољшати видљивост и избегавати преузимање докумената у зипованом формату.  о Увести обавезу објављивања Владиних закључака као посебне врсте аката које Влада Србије користи за усвајање бројних и разноликих одлука, често са значајним фискалним, социјалним или еколошким утицајем. Изузеци од објављивања ових аката треба стриктно да следе прописе о тајности података, што значи да треба да буду изузети од објављивања само ако су формално класификовани као поверљиви. |  | Достављено електронском поштом | Примедба 1. Прихваћена и текст и фуснота су измењени.  Примедба 2. ОМТ ће омогућити информисање на једноставан начин уз могућност графичког приказа резултата. Мишљења смо да ће овај алат обезбедити свим заинтересованим странама увид у резултате рада. Уколико се укаже прилика за додатним поједностављењем форми извештаја, како би били информативнији, узећемо у разматрање.  Примедба 3. МИНЉМПДД не води евиденцију ОЦД и појединаца који су учествовали у консултацијама и јавним расправама, већ се то налази у евиденцији органа предлагача прописа. Оваква евиденција биће омогућена повлачењем података са портала еКонсултације И ту ће бити доступна евиденција оних који су учестовали у јавним расправама и консултацијама у оквиру портала. Додатну евиденцију учешћа представника ОЦД и појединца на јавним расправама и консултацијама требала би да буде доступна од органа подносиоца предлога прописа и документа јавних политика. Ти подаци би требало да буду садржани у Извештајима о јавној расправи. Једна од користи портала еКонсултацијје требало би да буде и унификација ових извештаја. Молим Вас да контактирате надлежни орган како би добили информацију о подацима који ће бити доступни са портала еКонсултације.  Примедба 4. Није могуће прихватити примедбу. Предлагачи прописа и ДЈП су одговорни за вођење консултативног процеса и слободни да га спроведу на начин који омогућава укључивање заинтересоване јавности на најефикаснији начин. Такође, предлагачи су у складу са својим надлежностима прихватају или одбијају примедбе које су им упућене те у складу са тим не постоји могућност да резултат консултација буде нерешен.  Примедба 5. Ово примедба ће се узети у разматрање приликом измене прописа којима се уређује плански систем.  Примедба 6. У тексту Програма за унапређење управљања јавним политикама као појашњење Мере 4.2 наведено је: „У циљу обезбеђивања квалитетнијег учешћа организација цивилног друштва у процесу израде и праћења спровођења докумената јавних политика и прописа, неопходно је радити на подизању капацитета организација цивилног друштва у погледу познавања прописа и механизама сарадње са јавном управом. У том смислу, предвиђене су обуке за ОЦД које спроводе органи јавне управе”.  Као што је наведено, предвиђене обуке доприносиће информисањем и подизањем капацитета ОЦД за учешће у процесима доношења јавних политика и прописа. Такође, информисани смо да ће надлежно министарство спроводити обуке за ОЦД за употребу портала еКонсултације, за шта вас упућујемо на надлежни орган.  Примедба 7. Примедба није прихваћена јер је чл. 34. и 41. Закона о планском систему РС прописана обавеза спровођења консултација у свим фазама израде документа јавних политика и прописа. Такође, чланом 39. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика прописане разлике између јавне расправе и консултација.  Примедба 8. је прихваћена тако што је у објашњењу мере 4.1. наведено неколико случајева у којима је потребно размотрити сврсисходност спровођења консултација (прописи којима се потврђују међународни споразуми, прописи којима се вршу усклађивање са другим прописима, прописи који се мењају због усклађивања са девизним курсом, инфлацијом, итд.).  Примедба 9. Влада РС у оквиру АПСПВ-а, који представља оперативни документ Владе Републике Србије који приоритете из Програма Владе разрађује кроз приоритетне циљеве, већ има механизам за координацију напора институција Владе, укључујући институције центра Владе, у циљу реализације наведених приоритета.  Додатно, Влада РС је оформила Стручну заједничку групу за координацију и праћење спровођења јавних политика и нормативне делатности у области реформе јавне управе - Генерални секретаријат Владе, чији су чланови све наведене институције. Рад ове групе биће додатно интензивиран у наредном периоду.  Примедба 10. Према важећим прописима, није могуће формално дати већу важност мишљењу било ког државног органа. Влада може да усвоји ДЈП који је добио негативно мишљење. С тим у вези, у овом тренутку није могуће прихватити ову примедбу.  Примедба 11. Влада РС ће од краја 2025. на својој интернет презентацији објављивати закључке са одржаних седница. Остали предлози биће размотрени и примењени у складу са могућностима. |
| 9. | Стална конференција градова и општина | 1. На страни 18. један пасус посвећен је Аналитичком сервису ЈЛС (односно почиње на тему овог сервиса), а у оквиру њега се мало даје и осврт на развојно планирање на локалу (иако оно није овде у фокусу у Програму како је и договорено, али је примерено да се овде спомене наравно). Иако стоје све констатације које су тамо представљене, *можда би мало могао текст ту да се ажурира, у смислу да су ЈЛС ипак кренуле у примену новог планског система, да их је поприличан број у процесу рада на Плановима развоја, а неки пилотирају и средњорочно планирање као и да је даља подршка, праћење итд. у овом делу планирана кроз Програм реформе система локалне самоуправе* (да се тај Програм већ овде спомене, јер касније код мера 3.1. и 3.2. имамо само кратке референце да постоје везе са овим ПРЛС).  2. Прилог 1 - Опис консултативног процеса, где се под тачком 2 наводи: *Израда Планова развоја за јединице локалне самоуправе је након сугестије Сталне конференције градова и општина изостављена из овог Програма, имајући у виду да је она предмет Програма за реформу система локалне самоуправе у Републици Србији за период од 2021-2025 са Акционим планом за период од 2021-2023. године* треба изменити, тако да гласи: „Након разматрања потребе да се и у овом Програму обради израда Планова развоја ЈЛС будући да је она свакако предмет *Програма за реформу система локалне самоуправе у Републици Србији за период од 2021-2025  са Акционим планом за период од 2021-2023. године (ПРЛС)*, у консултацијама са СКГО закључено је да су довољне референце код одговарајућих мера, и на тај начин упућивање из овог програма у ПРЛС, а без редундантног понављања текста. ˮ |  |  | Примедбе су **прихваћене.** |